UREDBA KOMISIJE (EU) 2020/785

оd 9. lipnja 2020.

o izmjeni priloga II. i III. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za kromafenozid, fluometuron, pencikuron, sedaksan, tau-fluvalinat i triazoksid u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a) i članak 49. stavak 2.,

budući da:

(1) Maksimalne razine ostataka (MRO) za kromafenozid, fluometuron, pencikuron, sedaksan i tau-fluvalinat utvrđene su u dijelu A Priloga III. Uredbi (EZ) br. 396/2005. U Uredbi (EZ) br. 396/2005 nisu utvrđeni MRO-i za triazoksid, a s obzirom na to da ta aktivna tvar nije uvrštena u Prilog IV. toj uredbi, primjenjuje se zadana vrijednost od 0,01 mg/kg utvrđena u članku 18. stavku 1. točki (b) te uredbe.

(2) Europska agencija za sigurnost hrane („Agencija”) dostavila je za kromafenozid obrazloženo mišljenje o preispitivanju postojećih MRO-a u skladu s člankom 12. stavkom 1. Uredbe (EZ) br. 396/2005 (2). Za kromafenozid u Uniji nije odobrena nijedna uporaba i ne postoje uvozne tolerance. Agencija je zaključila da bi se utvrđivanjem MRO-a na granici određivanja osigurala zadovoljavajuća razina zaštite potrošača u Uniji. Stoga bi MRO-e trebalo utvrditi u Prilogu II. Uredbi (EZ) br. 396/2005 na posebnoj granici određivanja.

(3) Agencija je za fluometuron dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (3). Preporučila je da se zadrži postojeći MRO za sjemenke pamuka. Za tu tvar ne postoje druga odobrenja. Budući da nema rizika za potrošače, MRO za taj proizvod trebalo bi utvrditi u Prilogu II. Uredbi (EZ) br. 396/2005 na postojećoj razini.

(4) Agencija je za pencikuron dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (4). Predložila je da se izmijeni definicija ostatka i zaključila da u pogledu MRO-a za sve proizvode određene informacije nisu dostupne i da je potrebno da upravitelji rizikom izvrše daljnje razmatranje. Budući da se ne može isključiti rizik za potrošače, MRO-e bi trebalo utvrditi u Prilogu II. Uredbi (EZ) br. 396/2005 na posebnoj granici određivanja.

(5) Agencija je za sedaksan dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (5). Predložila je da se izmijeni definicija ostatka i preporučila da se zadrže postojeći MRO-i. Budući da nema rizika za potrošače, MRO-e bi trebalo utvrditi u Prilogu II. Uredbi (EZ) br. 396/2005 na postojećoj razini.

(6) Agencija je za tau-fluvalinat dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (6). Predložila je da se izmijeni definicija ostatka i preporučila da se snize MRO-i za trešnju (slatku), jagode, ciklu, mrkvu, brokulu, grah (bez mahuna), grašak (bez mahuna), sjemenke sezama, sjemenke uljane repice, sjemenke pamuka, ječam, zob, svinje (mišić, masno tkivo, bubreg), bubreg (od goveda, ovce, koze, konja), mlijeko (kravlje, ovčje, kozje, kobilje). Za ostale je proizvode Agencija preporučila da se povise ili zadrže postojeći MRO-i. Budući da nema rizika za potrošače, MRO-e za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Agencija je zaključila da u pogledu MRO-a za krastavac, masno tkivo peradi i jestive iznutrice peradi (osim jetre i bubrega) određene informacije nisu dostupne i da je potrebno da upravitelji rizikom izvrše daljnje razmatranje. Ti će se MRO-i preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe.

(7) Agencija je za triazoksid dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (7). Preporučila je da se snize MRO-i za ječam, zob, raž i pšenicu. Za tu tvar ne postoje druga odobrenja. Budući da nema rizika za potrošače, MRO-e za te proizvode trebalo bi utvrditi u Prilogu II. Uredbi (EZ) br. 396/2005 na posebnoj granici određivanja ili na razini koju odredi Agencija.

(8) Za proizvode za koje nije odobrena uporaba predmetnog sredstva za zaštitu bilja i za koje ne postoje uvozna odstupanja ili maksimalne razine ostataka iz Codexa (CXL) MRO-e bi trebalo utvrditi na posebnoj granici određivanja ili bi se trebala primjenjivati zadana vrijednost MRO-a utvrđena člankom 18. stavkom 1. točkom (b) Uredbe (EZ) br. 396/2005.

(9) Komisija je zatražila mišljenje referentnih laboratorija Europske unije za ostatke pesticida u vezi s potrebom prilagođavanja određenih granica određivanja. Za nekoliko tvari ti su laboratoriji zaključili da je zbog tehnološkog razvoja za određene proizvode potrebno utvrditi posebne granice određivanja.

(10) Na temelju obrazloženih mišljenja Agencije i uzimajući u obzir čimbenike relevantne za pitanje koje se razmatra potrebne izmjene MRO-a ispunjavaju uvjete iz članka 14. stavka 2. Uredbe (EZ) br. 396/2005.

(11) Preko Svjetske trgovinske organizacije od trgovinskih partnera Unije zatraženo je mišljenje o novim MRO-ima te su njihove napomene uzete u obzir.

(12) Uredbu (EZ) br. 396/2005 trebalo bi stoga na odgovarajući način izmijeniti.

(13) Kako bi se omogućilo uobičajeno stavljanje na tržište, prerada i potrošnja proizvoda, ovom Uredbom trebalo bi utvrditi prijelazne odredbe za proizvode koji su proizvedeni prije izmjene MRO-a i za koje postoje informacije koje pokazuju da je zadržana visoka razina zaštite potrošača.

(14) Državama članicama, trećim zemljama i subjektima u poslovanju s hranom trebalo bi ostaviti razuman rok prije početka primjene izmijenjenih MRO-a kako bi se mogli pripremiti za ispunjavanje novih uvjeta koji proizlaze iz izmjene MRO-a.

(15) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilozi II. i III. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2. Uredba (EZ) br. 396/2005 kako je glasila prije nego što je izmijenjena ovom Uredbom nastavlja se primjenjivati na proizvode koji su proizvedeni u Uniji ili uvezeni u Uniju prije 6. siječnja 2021.

Članak 3. Ova Uredba stupa na snagu dvadesetog dana od dana objave u Službenom listu Europske unije. Primjenjuje se od 6. siječnja 2021.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 9. lipnja 2020. Za Komisiju Predsjednica Ursula VON DER LEYEN

(1) SL L 70, 16.3.2005., str. 1.

(2) Europska agencija za sigurnost hrane; Reasoned opinion on the review of the existing maximum residue levels for chromafenozide according to Article 12 of Regulation (EC) No 396/2005 („Obrazloženo mišljenje o preispitivanju postojećih maksimalnih razina ostataka za kromafenozid u skladu s člankom 12. Uredbe (EZ) br. 396/2005”). EFSA Journal 2019.;17(1):5533.

(3) Europska agencija za sigurnost hrane; Reasoned opinion on the review of the existing maximum residue levels for fluometuron according to Article 12 of Regulation (EC) No 396/2005 („Obrazloženo mišljenje o preispitivanju postojećih maksimalnih razina ostataka za fluometuron u skladu s člankom 12. Uredbe (EZ) br. 396/2005”). EFSA Journal 2019.;17(1):5560.

(4) Europska agencija za sigurnost hrane; Reasoned opinion on the review of the existing maximum residue levels for pencycuron according to Article 12 of Regulation (EC) No 396/2005 („Obrazloženo mišljenje o preispitivanju postojećih maksimalnih razina ostataka za pencikuron u skladu s člankom 12. Uredbe (EZ) br. 396/2005”). EFSA Journal 2018.;16(12):5518.

(5) Europska agencija za sigurnost hrane; Reasoned opinion on the review of the existing maximum residue levels for sedaxane according to Article 12 of Regulation (EC) No 396/2005 („Obrazloženo mišljenje o preispitivanju postojećih maksimalnih razina ostataka za sedaksan u skladu s člankom 12. Uredbe (EZ) br. 396/2005”). EFSA Journal 2019.;17(1):5544.

(6) Europska agencija za sigurnost hrane; Reasoned opinion on the review of the existing maximum residue levels for tau-fluvalinate according to Article 12 of Regulation (EC) No 396/2005 („Obrazloženo mišljenje o preispitivanju postojećih maksimalnih razina ostataka za tau-fluvalinat u skladu s člankom 12. Uredbe (EZ) br. 396/2005”). EFSA Journal 2018.;16(11):5475.

(7) Europska agencija za sigurnost hrane; Reasoned opinion on the review of the existing maximum residue levels for triazoxide according to Article 12 of Regulation (EC) No 396/2005 („Obrazloženo mišljenje o preispitivanju postojećih maksimalnih razina ostataka za triazoksid u skladu s člankom 12. Uredbe (EZ) br. 396/2005”). EFSA Journal 2019.;17(1):5525.